Branden på Scandinavian Star i 1990 skal nu efterforskes igen, lyder det fra politiet i Oslo.

Norsk politi anbefaler, at efterforskningen af færgebranden på Scandinavian Star i 1990, da 159 mistede livet, bliver delvist genåbnet. Det bekræfter politimesteren i Oslo ifølge nyhedsbureauet NTB. - Projektgruppen har gjort et meget grundigt arbejde, og deres rapport viser efter min mening, at enkelte dele af sagen ikke er belyst godt nok. Ifølge det norske medie vg.no drejer det sig især om mulige økonomiske motiver, der ikke er blevet undersøgt ordentligt. - Selv om der ikke foreligger nye fund i sagen, har jeg efter en overordnet vurdering alligevel besluttet at anbefale en ny efterforskning af disse sager, siger politimaster Hans Sverre Sjøvold i en pressemeddelelse. Scandinavian Star var indsat på færgeruten Oslo-Frederikshavn 6. april 1990. Klokken to om natten på skibets første tur brød det i brand, og 159 mennesker mistede livet. Politiet i den norske hovedstad havde fredag indkaldt gruppen "Efterforskning af mordbranden på Scandinavian Star" og en norsk støttegruppe til et møde om sagen. Mødet var foranlediget af, at brandeksperter, jurister og skibsteknikere i gruppen "Efterforskning af mordbranden på Scandinavian Star" har samlet en større mængde materiale, som ifølge gruppen dokumenterer, at der er fejlkonklusioner i myndighedernes rapport. Lederen af støttegruppen, Jan Harsem, havde sendt otte centrale spørgsmål til Oslos politimester. Flere af disse omhandler en dansk lastbilchauffør, som døde og blev udpeget som brandstifter. Gruppen ville blandt andet vide, om mistanken mod den danske chauffør er styrket eller svækket. Støttegruppen sendte i april en anmodning til regeringerne i Norge, Sverige og Danmark om, at sagen bliver åbnet igen. I Norge lød svaret, at man ville afvente politiets rapport. Og det var den, som kom fredag. Ifølge støttegruppen blev færgekatastrofen udløst af to strafbare forhold. Det første var ildspåsættelse og den anden, at skibet ikke var sødygtigt. Læs vg.nos artikel her.